ועדת הכספים, כנסת 17, פרוטוקול מספר 858, 2008-07-16 10:10

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: אנחנו דנים בצו היטלי סחר (היטל היצף על יבוא קשתות פלדה ללא תפר מפלדת פחמן מסין העממית) (הוראת שעה), התשס"ח-2008.

ראובן פסח: אני ממונה על היטל היצף משווה במשרד התעשייה.

ראובן פסח: המינוי הוא על פי חוק.

ראובן פסח: היטל היצף הוא היטל מקובל בכל העולם והוא על פי הסכמי WTO, ארגון בינלאומי, וזה אמצעי שהתבקש לאור פתיחת השווקים, הורדת המכסים והחשש מתחרות לא הוגנת ובהמשך אני עוד אתייחס לזה.

ראובן פסח: צריך לציין שמי שהיום מפעילים בעיקר את היטל ההיצף זה גם המדינות כמו ארצות-הברית, ארצות אירופה וכל השאר, וגם סין והודו הן מהפעילות בהטלת היטלי היצף.

ראובן פסח: היטל היצף, צריך להבדיל אותו.

ראובן פסח: אנחנו מתמודדים מול היצף ולא מול מחיר נמוך.

ראובן פסח: לא מדובר במכירות במחיר נמוך או אפילו לא במחירי חדירה לשוק אלא מדובר במחירים שהם מבחינתה הגינות, מבחינת יעילות המסחר, כאשר מסתכלים על היעילות הגלובלית, הם לא יעילים, הם מחירים לאורך זמן שבאים לפגוע בתעשיות יעילות.

ראובן פסח: בארץ אני מטפל בעיקר בחקירות של היטלי היצף.

ראובן פסח: הבקשות מוגשות אלי ואני פותח בחקירה.

ראובן ריבלין: זה ברור.

ראובן ריבלין: האם יש מישהו שמתנגד להיטל הזה?

ראובן פסח: ודאי.

ראובן פסח: יש את היבואנים שהגישו בקשה.

ראובן ריבלין: הם כאן?

ראובן פסח: לא, הם לא הגיעו לכאן היום.

טמיר כהן: הם הוזמנו.

ראובן ריבלין: כאשר הדבר מסכן את התעשייה בישראל, אני באופן עקרוני בעד היטל היצף אבל השאלה אם יש מישהו שיכול להסביר לי מדוע כאן המדינה לא צודקת, אבל אם לא באים לכאן, אנחנו נאשר את זה.

קריאה: מה גם שבתהליך עצמו הייתה להם הזדמנות.

ראובן ריבלין: אני שואל רק האם יכול יהיה מישהו לומר שאנחנו אישרנו את ההיטלים בלי לשמוע אותם.

סטס מיסז'ניקוב: תהיה בטוח שכאשר מישהו רוצה להתנגד, החדר מלא לוביסטים.

סטס מיסז'ניקוב: אתה לא צריך לומר לי את זה אלא לפרוטוקול.

ראובן ריבלין: אם כולם הוזמנו ולא באו, הם הבינו כנראה שההתנגדות להם לא תישא פרי.

סטס מיסז'ניקוב: יש לך עוד משהו לומר לפני שאנחנו מאשרים?

ראובן פסח: לא.

ראובן ריבלין: יש עוד איזשהו שיקול שהתלבטתם בעניין?

ראובן פסח: לא.

ראובן פסח: צריך לציין ששיעור ההיצף היה מעל 100 אחוזים, שיעור ההיטל שנקבע הוא על פי הנזק שנגרם לתעשייה, כלומר, זה מחיר שיאפשר לתעשייה המקומית להתחרות.

ראובן ריבלין: טמיר, הוזמנו כולם?

טמיר כהן: הוזמנו.

ראובן ריבלין: אדוני היושב-ראש, אתה יכול להצביע.

ראובן ריבלין: יש כאן גם אישור של שר האוצר כפי שראיתי.

סטס מיסז'ניקוב: מי בעד צו היטלי סחר (היטל היצף על יבוא קשתות פלדה ללא תפר מפלדת פחמן מסין העממית) (הוראת שעה), התשס"ח-2008?

סטס מיסז'ניקוב: אושר פה אחד